मार्ग में दुर्योधन को कर्ण मिला और कहने लगा- ‘राजन्! बड़े सौभाग्य की बात है कि आपका जीवन बच गया, मुझे तो गन्धर्वों ने ऐसा तंग किया कि मैं उनसे अपनी सेना की भी रक्षा नहीं कर सका और मुझे वहाँ से भागना पड़ा। परन्तु आपने उन गन्धर्वों को इतनी आसानी से हरा दिया, यह बड़े पौरुष्य की बात है। ऐसा करने वाला संसार में दूसरा पुरुष दिखाई नहीं पड़ता।’ यह सुनकर दुर्योधन ने कहा- ‘तुम्हें असली भेद का पता नहीं है। गन्धर्वों ने हमारी पूरी सेना को परास्त कर हम सभी को बन्दी बना लिया था। हमारे कुछ सैनिकों की प्रार्थना करने पर धर्मराज युधिष्ठिर ने अपने भाइयों को भेजकर हमें बन्धन से मुक्त कराया। अब मेरा जो विचार है, वह सुनो। मैं यहाँ अन्न-जल छोड़कर प्राण त्याग दूँगा। मैं हस्तिनापुर जाकर महाराज के आगे क्या उत्तर दूँगा। इस जीने से तो मरना ही अच्छा है।’ अन्त में शकुनि आदि के समझाने से दुर्योधन हस्तिनापुर चलने को तैयार हुआ।